recursal/SuperWikiNEXT-32B huggingface dataset:
**אוטמרסום** (בהולנדית: **Ootmarsum**) היא עיר במחוז אוברייסל בהולנד.

בשנת 2008 התגוררו באוטמרסום כ-4,400 נפש. שטחו הבנוי של היישוב הוא 1.5 קמ"ר ובמרכזו חיים פחות מאלפיים תושבים. שאר תושבי היישוב חיים באזור הכפרי המשתייך ליישוב.

היסטוריה
--------

בשנת 770 לערך נבנתה באוטמרסום אחת הכנסיות הראשונות באזור טוונטה. בחודש נובמבר 917 נפטר באוטמרסום הבישוף של אוטרכט. בשנת 1000 לערך אוטמרסום הייתה אחת הקהילות הגדולות באזור טוונטה.

בשנת 1325 קיבלה אוטמרסום זכויות של עיר. העיר הפכה למבצר עם תעלת מגן המקיפה אותה וסוללות עפר. במאה ה-16 נכבשה אוטמרסום בידי הספרים בעת המרד ההולנדי, אולם בשנת 1597 כבש אותה מאוריץ, נסיך אורנז'. בקיר הכנסייה העתיקה במקום עדיין ניתן לראות כדור תותח מן המרד שהטיל על העיר.

עד לשנת 2001 שמרה אוטמרסום על עצמאות שלטונית ואז הפכה לחלק מן הרשות האזורית דינקלנד עם מרכז בעיר דנקאמף.

יהודי אוטמרסום
--------------

באוטמרסום התקיימה קהילה יהודית קטנה לאורך מאות בשנים, עד לשנת 1943, אז נשלחו 11 יהודי העיר למחנה הריכוז ראוונסבריק ומשם למחנה ההשמדה אושוויץ, רק אחד מהם ניצל. בעיר פעל בית כנסת ואבן פינה המוצגת לזכר הקהילה בעיר נושאת את הכתובת: "בשנת ק' באו שעריו בתורה". אם כתובת זו מדויקת הרי שבית הכנסת נוסד בשנת 1340. במאה ה-17 אוטמרסום הייתה מן הערים הבודדות בהולנד בה יהודים הורשו לרכוש בתים, בסוף המאה ה-17 הותר לשוחט להתיישב בעיר.

יהודים שהתגוררו בדנקאמף הסמוכה היו משתייכים לקהילה יהודית של העיר.

* כתובת זיכרון ליהודי אוטמרסום שנשלחו למחנה הריכוז ראוונסבריק בשנת 1943כתובת זיכרון ליהודי אוטמרסום שנשלחו למחנה הריכוז ראוונסבריק בשנת 1943
* אבן פינה לבית הכנסת באוטמרסוםאבן פינה לבית הכנסת באוטמרסום
* בית הקברות היהודי באוטמרסוםבית הקברות היהודי באוטמרסום

קישורים חיצוניים
----------------

ויקישיתוף מדיה וקבצים בנושא **אוטמרסום** בוויקישיתוף
* נתונים על קהילה יהודית

הערות שוליים
------------

1. ↑  Marnix Croes, The Holocaust in the Netherlands and the Rate of Jewish Survival. **Holocaust and Genocide Studies**, V20 N3, Winter 2006, pp. 474–499, 481
2. ↑  The Jews in Overijssel from their first settlement to 1814. DutchJewry.com

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007465604705171
* GND: 4358415-9
* LCCN: no2002003304
* VIAF: 139887255
* WorldCat: lccn-no2002003304

 |
**בז חום** (שם מדעי: ***Falco berigora***) הוא מין של עוף דורס מהסוג בז, החי באוסטרליה ובגינאה החדשה. שמו המדעי ניתן על שם האבוריג'ינים, החיים באותם אזורים בהם מצוי הבז.

אורכו של בז זה 40 עד 50 סנטימטרים והוא בעל נוצות חומות ומעט אדמדמות וקצוות הכנפיים שחורים. לעיתים נמצאים בגוונים בהירים מעט יותר וחלק מהאזורים מפוספסים מעט. הראש בהיר יחסית עם פסים כהים לאורך העיניים. המקור מעוקל וצבעו כחלחל-אפור עם בליטה שחורה בקצה. הלחיים והסנטר לבנים והכפות אפורות. שני הזוויגים דומים במראם וגודלם.

הבז הוא דורס פעיל יום המחפש בדאייה יונקים קטנים כמו מכרסמים או כיסאים קטנים וכן צעירי ארנבונים, עופות שונים, לטאות, נחשים ופרוקי-רגליים כמו עכבישים, נדלים או חרקים. בחורף הבזים מסתמכים בעיקר על תזונה של חרקים והם מלקטים אותם מהקרקע.

הבזים הם עופות מונוגמיים והנקבות מטילות בקנים מוכנים 2 עד 5 ביצים חומות-מנומרות. שני ההורים מטפלים ומביאים מזון לגוזלים.

תת-מינים
--------

* *Falco berigora novaeguineae* - מצוי במרכז ומזרח גינאה החדשה ובסביבת החופים הצפוניים של אוסטרליה.
* *Falco berigora berigora* - מצוי לאורך אוסטרליה ובאי טסמניה.

קישורים חיצוניים
----------------

ויקישיתוף מדיה וקבצים בנושא **בז חום** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ARKive
* ITIS
* NCBI
* GBIF
 |

הערות שוליים
------------

1. ↑  בז חום באתר הרשימה האדומה של IUCN

* 
* 
* 
* 
* 

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007537675005171

 |
פירוש נוסף ערך זה עוסק בעורך טקסט הנפוץ בסביבת יוניקס. אם התכוונתם לתחילית במערכת יחידות מידה, ראו תחיליות במערכת היחידות הבינלאומית#ננו.

**GNU nano**, או בקיצור nano, הוא עורך טקסט חופשי המיועד לשימוש בסביבת יוניקס ומערכות הפעלה דמויות יוניקס. עורך טקסט זה, שיצא לראשונה ב-1999, מדמה את פעולתו של עורך הטקסט Pico שקדם לו, עורך טקסט שפותח על ידי אוניברסיטת וושינגטון ונכלל כחלק מתוכנת הדואר האלקטרוני Pine. כיוון שבאותו זמן פרטי הרישיון של Pico לא היו ברורים, החליט מפתח בשם כריס אלגרטה לפתח העתק (clone) משלו ל-Pico, ולהוציא אותו תחת הרישיון הציבורי הכללי של גנו. התוכנה זמינה בממשק שורת הפקודה.

היסטוריה
--------

המפתח, כריס אלגרטה, יצר את עורך הטקסט לראשונה בשם TIP, ראשי תיבות רקורסיביים של TIP Isn't Pico. מטרתו הייתה לפתח עורך טקסט חופשי כחלופה ל־Pico, שבאותו זמן לא היה חופשי (הוא היה חלק מתוכנה אחרת) ופרטי רישיון השימוש בו לא היו ברורים דיו. כדי לא ליצור מחלוקת שיום עם פקודה אחרת של יוניקס, שנקראה גם היא tip‏, החליט אלגרטה בינואר 2000 לשנות את שם התוכנה ל־nano, בהשראת התחילית המדעית העשרונית ננו - שהרי ננו היא יחידה הגדולה פי 1000 מאשר פיקו.

בפברואר 2001, הצטרף המפתח אל פרויקט גנו, וכתוצאה מכך עורך הטקסט הפך לחלק מהפרויקט.

באוגוסט 2003, מסר אלגרטה רשמית את קוד המקור של nano למפתח בשם דייוויד לורנס ראמזי במטרה שימשיך את פיתוח התוכנה. ראמזי המשיך לעבוד על קוד המקור של התוכנה עד שפרש בשנת 2007.

עם יציאתה של גרסה 2.6.0 לשוק התפתחה מחלוקת על אופן רישוי התוכנה בין המפתחים לבין אנשי המוסד לתוכנה חופשית. בעקבות המחלוקת החליטו המפתחים להיפרד מפרויקט גנו ולהמשיך את הפרויקט בנפרד, מהלך שזכה לתמיכה מצד דביאן ומצד Arch Linux, אבל נתקל בהתנגדות מצד אנשי המוסד לתוכנה חופשית שעדיין ראו בתוכנה חלק מהמיזם והחשיבו את הפרידה כפיצול. המחלוקת הסתיימה כאשר אלגרטה, המפתח המקורי של התוכנה, חזר לצוות המפתחים ו"החזיר" את המיזם חזרה אל פרויקט גנו.

תכונות
------

שלא כמו Pico, עורך הטקסט nano תומך בסכמת צביעה של קודים בשפות שונות ובפורמטים שונים, דבר המקל על מלאכת כתיבת קוד תכנותי. עוד תכונות שנוספו לעורך הם מספור שורות, חיפוש והחלפה של ביטויים רגולריים, גלילת טקסט לפי שורה, קטעי קוד מוזחים, עריכת קיצורי מקלדת, וביטול או חזרה על פקודות אחרונות.

בדומה ל־Pico, על התוכנה ניתן לשלוט באמצעות קיצורי מקלדת, המפורטים בתחתית המסך. צירוף המקשים Ctrl+O, למשל, שומר את המסמך הנוכחי, Ctrl+W מאפשר להפעיל את פונקציית החיפוש, Ctrl+X משמש ליציאה כאשר לפני היציאה תוצג בפני המשתמש הודעה האם לשמור את המסמך. עם זאת התוכנה תומכת גם במקשי meta כדי לבצע פעולות שונות. (במקלדות שאין בהן את המקש הזה, מקש ה־meta יהיה ממופה למקש Esc). בנוסף לכך, ניתן גם לשלוט בתוכנה בעזרת העכבר כאשר הוא משמש לגלילה של טקסט ולמיקום הסמן.

ראו גם
------

* vi

קישורים חיצוניים
----------------

ויקישיתוף מדיה וקבצים בנושא **Nano** בוויקישיתוף
* אתר האינטרנט הרשמי של Nano (באנגלית)

הערות שוליים
------------

1. ↑  svn.savannah.gnu.org/viewvc?view=rev&root=nano&revision=1
2. ↑  פקודה הנפוצה בעיקר במערכות מבוססות BSD שם היא משמשת ליצירת קשר עם מחשב אחר בעזרת מודם.
**פולונקה** (בבלארוסית: **Палонка**; בפולנית: **Połonka** (נהגה: פּוֹוֹנקה)) הוא כפר במחוז-משנה ברנוביץ' במחוז ברסט, בלארוס; 22 קילומטרים סמוך לברנוביץ'.

היסטוריה
--------

הכפר פולונקה ידוע גם בקרבתו לקרב קאלץ, בו המלך אלכסנדר הראשון הביס בקרב את הפלישה הטטרית בשנת 1506. במהלך מלחמת רוסיה-פולין, התרחש ב-28 ביוני 1660 בסמוך לכפר, קרב פולונקה (אנ').

קיימת סברה[דרוש מקור], לפיה נגזר שם המשפחה המזרח-אירופי פולונסקי משם הכפר.

פולונקה מצוינת לראשונה ב-1623 בספר המיסים של ליטא, ונראה כי יהודים החלו לגור שם לאחר הזמנת נסיכות רדזיוויל ליהודים להתיישב בשטחה. לאחר פרעות מרד חמלניצקי התושבים קיבלו הקלה במיסים לאור הפיחות במספר התושבים. ב-1673 מתועד כי החלו בבניית בית כנסת בכפר. לקראת סוף המאה ה-18 במהלך חלוקת פולין השנייה האזור בו שכן הכפר סופח לאימפריה הרוסית, כחלק ממחוז מינסק. לאחר מלחמת העולם הראשונה הוא נחשב חלק מהרפובליקה הפולנית השנייה. 

בסוף המאה ה-19 מתועד כי האוכלוסייה היהודית בעיר מנתה 550 איש, והיוותה כ-85% מכלל האוכלוסייה. רוב התושבים היהודים היו אנשי מסחר, ובעיקר נגרים ובוני ארונות. לקהילה היהודית היה בית ספר עברי, בית קברות וספרייה ומספר ארגוני חסד כמו "לינת צדק" ו"קופת גמ"ח".

### בתקופת השואה

בספטמבר 1939, עם תחילת מלחמת העולם השנייה הכפר סופח לברית המועצות, ושכנו בו כ-200 יהודים, אשר היוו מחצית מכלל האוכלוסייה. זרם הפליטים היהודים מהאזור הביא את מספר התושבים היהודים לכ-300.
ב-26 ביוני 1941 בו נכבשה על ידי המשטר הנאצי. הנאצים בזזו את הבתים, התעללו ביהודים ואסרו עליהם לערוך מסחר עם האוכלוסייה באזור. בספטמבר 1941, היהודים נאלצו להקים יודנראט אשר נדרש לגייס יהודים לעבודות כפייה באזור ולספק דמי כופר. יהודי פולונקה נדרשו ללבוש טלאי צהוב, והוטלו מספר מגבלות על תנועתם. חלק מיהודי הכפר, כולל משפחות שלמות, נרצחו במהלך החודשים הראשונים.

לאחר הקמת הגטו, הורעו תנאי היהודים בפולונקה. בשבת, 18 באפריל 1942, ריכזו הגרמנים כ-300 איש, ובינם החזן, השוחט ואשתו של הרב. ביוני 1942, ריכזו את האיכרים מסביב לחפירת בור גדול. חלק מצעירים ניסו לשכנע את התושבים לברוח, אולם הם חששו מתגובת הנאצים על כלל האוכלוסייה. ב-12 באוגוסט 1942, אנשי ה-SS והמשטרה הבלארוסית הקיפו את הכפר, ריכזו את שוכני הגטו והרגו את כולם בבור ענק, כולל 7 ילדים יהודים שהוחבאו במנזרים סמוכים. כ-10 אנשים הצליחו לברוח ליערות ולהצטרף לפרטיזנים. לפי דו"ח של מפקד המשטרה במיר, מתאריך 26 באוגוסט 1942, העיירות מיר ופולונקה "נקיות" מיהודים, ונורו 719 איש.

בקיץ 1944 הצבא הסובייטי שחרר את האזור. ידוע רק על 4 ניצולים מתוך הכפר.

לקריאה נוספת
------------

* פנקס הקהילות בפולין, כרך 8, עמוד 520, הוצאת יד ושם 2005. מתורגם לאנגלית באתר JewishGen.

קישורים חיצוניים
----------------

ויקישיתוף מדיה וקבצים בנושא **פולונקה** בוויקישיתוף
* "פולונקה", באתר JewishGen (באנגלית)
* "פולונקה", באתר השטעטל הווירטואלי
* פולונקה (Połonka), ב"אנציקלופדיה של הגטאות", באתר "יד ושם"
* מרטין דין (אנ'), פולונקה, **אנציקלופדיה של המחנות והגטאות** (כרך II, חלק B, עמ' 1260–1262), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית)

הערות שוליים
------------

1. ↑  דו"ח של מפקד המשטרה במיר, ריינהרד היין, בנוגע לאוסוואלד רופאייזן, מתאריך 26 באוגוסט 1942, ארכיון יד ושם, ארכיון מקור: GAOB/995-1-7; העתק: ארכיון יד ושם, M.41/1021
פירוש נוסף ערך זה עוסק בכוכב בהיר. אם התכוונתם לתאומים קסטור ופולוקס, ראו קסטור ופולוקס.

**פולוקס** (או **β בתאומים**) הוא הכוכב הבהיר ביותר בקבוצת הכוכבים תאומים ואף אחד הכוכבים הבהירים ביותר בשמי הלילה. הכוכב מייצג את אחד משני התאומים המיתולוגיים קסטור ופולוקס, כשהוא הבהיר מבין השניים, אף על־פי שציון באייר שלו הוא β בתאומים ושל קסטור, הכוכב הפחות בהיר, המייצג את התאום השני, הוא α בתאומים. למרות ששני הכוכבים מייצגים זוג תאומים, הם שונים מאוד זה מזה כמעט בכל פרט: פולוקס הוא כוכב ענק יחיד בעוד שקסטור הוא מערכת בת שישה כוכבים של הסדרה הראשית. פולוקס הוא כוכב־התקן למחלקה הספקטרלית K0III.

הכוכב נמצא (יחד עם קסטור) בקדקוד הצפון מזרחי של משושה החורף.

תכונות
------

פולוקס הוא ענק כתום בעל מסה של כ-1.8 מסות שמש, שעזב את הסדרה הראשית לאחר תום המימן בליבתו וכעת הוא מתיך הליום לפחמן ולחמצן. רדיוס הכוכב גדול פי 8-9 מרדיוס השמש ועוצמת הארתו היא פי 32 ממנה בתחום הנראה ופי 46 במידה וכוללים אף את התחום התת־האדום. הכוכב צפוי לסיים את חייו כננס לבן בעוד מספר מאות מיליוני שנים.

### כוכב לכת

את פולוקס מקיף כוכב לכת ענק גזים דמוי צדק (פולוקס b) עם מסה של כ-2.3 מסות צדק, במרחק של כ-1.7 יחידות אסטרונומיות ובזמן הקפה של כ-590 יום. קיומו של כוכב הלכת הוסק כבר ב-1993 מתצפיות שהראו תזוזה מחזורית של פולוקס, אך קיומו אושר בוודאות רק ב-2006. פולוקס הוא הכוכב הבהיר ביותר ואחד מהכוכבים הבודדים הנראים בעין וידוע שלהם כוכבי לכת.

כוכב לכת ארצי יוכל לקיים חיים סביב פולוקס רק במסלול המרוחק כ-6 יחידות אסטרונומיות, ובטכנולוגיה הנוכחית קשה להבחין בו.

קישורים חיצוניים
----------------

ויקישיתוף מדיה וקבצים בנושא **פולוקס** בוויקישיתוף
* פולוקס ב Solstation
* פולוקס באתר של ג'ים קלר
* פולוקס, באתר אנציקלופדיה בריטניקה (באנגלית)
* פולוקס, בבסיס הנתונים SIMBAD לגרמי שמיים אסטרונומיים

השוואת גודל בין פולוקס (משמאל) והשמש

השוואת גדלים בין גרמי שמים (בכל תמונה משמאל לימין):  

1. כוכב חמה < מאדים < נוגה < כדור הארץ  

2. כדור הארץ < נפטון < אורנוס < שבתאי < צדק  

3. צדק < פרוקסימה קנטאורי < השמש < סיריוס  

4. סיריוס < פולוקס < ארקטורוס < אלדברן  

5. אלדברן < ריג'ל < אנטארס < ביטלג'וז  

6. ביטלג'וז < VY בכלב גדול < NML בברבור < UY במגן

| הכוכבים הבולטים בקבוצת תאומים |
| --- |
| 

|  |  |
| --- | --- |
| β (פולוקס) • α (קסטור) • γ (אלהנה) • μ (טג'ט) • ε (מבסוטה) |  |

 |

הערות שוליים
------------

1. ↑  VizieR: LHS 1945, LHS Catalogue, 2nd Edition (Luyten 1979)
פירוש נוסף ערך זה עוסק בגרסת מערכת הפעלה של מיקרוסופט. אם התכוונתם למשמעות אחרת, ראו נאשוויל (פירושונים).
**Nashville** (לפני כן **Cleveland**) היה שם הקוד למערכת הפעלה חלונות של מיקרוסופט שבוטלה, ותוכננה לצאת ב-1996, בין "Chicago" (שם הקוד של חלונות 95) ל-"Memphis" (שם הקוד לחלונות 98, שבזמנו תוכננה לצאת לאור בשנת 1997). דבר זה גרם לה להיחשב כ**חלונות 96**, בציבור הרחב. נועדה להתמקד בשילוב הדוק יותר, בין חלונות, לאינטרנט אקספלורר, מתוך מטרה להתחרות טוב יותר, בדפדפן Netscape Navigator. 

מיקרוסופט טענה ש-Nashville תוסיף תכונות שילוב רשת, לשולחן העבודה של חלונות 95, וחלונות NT גרסה 4.0, הבנויות על תכונות חדשות של דפדפן הרשת אינטרנט אקספלורר גרסה 3.0, (שהיה מוכן לשימוש כמה חודשים לפני Nashville). תכונות שצוינו היו, מנהל קבצים ודפדפן משולבים, היכולת להרכיב מסמכי אופיס מתוך אינטרנט אקספלורר, תוך שימוש בטכנולוגיית ActiveX, ודרך להוסיף דפי רשת דינמיים ישירות על שולחן העבודה במקום שבאופן רגיל מוצגת תמונת הרקע.

מספר גרסת ה-Nashville שהודלפה, היה 4.10.999. המיזם בוטל בפתאומיות כהפצה של מערכת מלאה של חלונות, וחלונות 95 OSR2, הופצה במקומה כשלב ביניים. 

שם הקוד Nashville היה בשימוש חוזר בתכונת Windows Desktop Update, שיושמה ב"אינטרנט אקספלורר" גרסה 4.0, ותכונה זו סיפקה את רוב התכונות שהובטחו ב-Nashville. היישום Athena PIM הופץ כ-Microsoft Internet Mail and News, ובסוף שונה שמו ל-Outlook Express.

"Cleveland" היה שם הקוד הקודם של "Nashville". שיקגו היא העיר הגדולה ביותר באילינוי, ממפיס היא העיר הגדולה ביותר בטנסי. נאשוויל (Nashville) וקליבלנד הן שתיהן ערים בטנסי, כמו גם כפרים באילינוי. קליבלנד היא העיר השנייה באוכלוסייתה באוהיו.

הפניות
------

מיקרוסופט

* Comes v. Microsoft. Plaintiff's Exhibit 2013: "Desktop Operating Systems Mission–Draft". Microsoft Confidential (February 4, 1994).
* Comes v. Microsoft. Plaintiff's Exhibit 3208: "Desktop Operating Systems Mission Memo". Microsoft Confidential.
* Comes v. Microsoft. Plaintiff's Exhibit 5648: "Systems Three Year Plan". Microsoft Confidential (April 1994).
* Comes v. Microsoft. Plaintiff's Exhibit 2247: "Personal Systems Division 3 Yr Outlook". Microsoft Confidential (February 28, 1995).
* Comes v. Microsoft. Plaintiff's Exhibit 5735. Microsoft Confidential (October 25, 1995).
* Comes v. Microsoft. Plaintiff's Exhibit 2667.

מאמרים

* Miller, Michael J. (24 October 1995). "Beyond Windows 95". *PC Magazine*. pp. 75–76.
* Honeyball, Jon (June 1996). "The Road to Cairo Goes Through Nashville". *Windows IT Pro*.

אחר

* Schnoll, Scott. "The History of Microsoft Internet Explorer".

קישורים חיצוניים
----------------

* 

* אתר האינטרנט הרשמי של Nashville

הערות שוליים
------------

1. ↑  Comes v. Microsoft 3208
2. ↑  Comes v. Microsoft 5735
3. ↑  בהשוואה לחלונות 95 שהיה 4.00.950, חלונות 95 OSR2 שהיה 4.00.1111, וחלונות 98 שהיה 4.10.1998.
4. ↑  Comes v. Microsoft 3208
**הגביע הלטיני** היה טורניר כדורגל בינלאומי ששוחק שמונה פעמים, בין השנים 1949 ו-1957, והפגיש אחת לשנה את אלופות הליגות של ארבע ארצות: ספרד, צרפת, איטליה ופורטוגל.

מבנה התחרות
-----------

התחרות שוחקה במחזורים של ארבע שנים (בפועל הושלמו שני מחזורים כאלה), כאשר כל אחת מארבע ההתאחדויות המשתתפות מארחת בתורה. הפורמט היה פשוט: שני חצאי גמר, משחק על המקום השלישי ומשחק גמר בכל שנה. המשחקים נערכו בקיץ במרוכז, כדי לחסוך בנסיעות.

בתום מחזור בן ארבע שנים דורגו הארצות על פי איכות התוצאות שהשיגו הקבוצות שייצגו אותן. ספרד הייתה זו שדורגה במקום הראשון, גם ב-1949-1952 וגם ב-1953-1957. שתי הגדולות של הכדורגל הספרדי, ברצלונה וריאל מדריד, זכו בגביע פעמיים כל אחת.

חשיבות
------

בטרם נוסד גביע אירופה לאלופות, נחשב הגביע הלטיני לתואר היוקרתי ביותר שמועדון כדורגל אירופאי יכול לזכות בו. אולם ב-1954 נוסדה אופ"א, התאחדות העל האירופאית, ושתי התחרויות שאורגנו על ידה החל מ-1955, גביע האלופות וגביע ערי הירידים, תפסו את מקומו של הגביע הלטיני והפכו אותו למיותר.

כל משחקי הגמר
-------------

| שנה | מארחת | זוכה | סגנית | תוצאה |
| --- | --- | --- | --- | --- |
| 1949 | ספרדספרד ספרד | ספרדספרדברצלונה | פורטוגלפורטוגלספורטינג ליסבון | 2-1 |
| 1950 | פורטוגלפורטוגל פורטוגל | פורטוגלפורטוגלבנפיקה ליסבון | צרפתצרפתבורדו | 3-3, 2-1 (בהארכה של משחק חוזר) |
| 1951 | איטליהאיטליה איטליה | איטליהאיטליהמילאן | צרפתצרפתליל | 0-5 |
| 1952 | צרפתצרפת צרפת | ספרדספרדברצלונה | צרפתצרפתניס | 1-0 |
| 1953 | פורטוגלפורטוגל פורטוגל | צרפתצרפתסטאד ריימס | איטליהאיטליהמילאן | 0-3 |
| 1955 | צרפתצרפת צרפת | ספרדספרדריאל מדריד | צרפתצרפתסטאד ריימס | 2-0 |
| 1956 | איטליהאיטליה איטליה | איטליהאיטליהמילאן | ספרדספרדאתלטיק בילבאו | 1-2 |
| 1957 | ספרדספרד ספרד | ספרדספרדריאל מדריד | פורטוגלפורטוגלבנפיקה ליסבון | 1-0 |

קישורים חיצוניים
----------------

* כל המשחקים, ההרכבים והמבקיעים בגביע הלטיני, באתר קבוצת הדיון RSSSF ‏(Rec.Sport.Soccer)
דיוקן עצמי של דייגו ולאסקס, מתוך "לאס מנינאס". הצלב האדום הוא אות מסדר יעקב הקדוש, שקיבל רק לאחר חקירה בת שנה אודות טוהר דמו.
**טוהר הדם** (בספרדית: **Limpieza de sangre**, "לִימְפְּיֵסָה דֶה סַנְגְרֶה"; בפורטוגזית: **Limpeza de sangue**) היה מושג חוקי ומעמדי שנטבע בחצי האי האיברי לאחר השלמת הרקונקיסטה וגירוש היהודים והמוסלמים שסירבו להתנצר. הוא ציין מוצא בלעדי מ"נוצרים ישנים", אלה שלא היו מבין המומרים החשודים. טוהר הדם היה תנאי סף לקבלת זכויות והטבות שונות, והתגלגל גם אל מערכת הקאסטה באימפריה הספרדית שמעבר לים, שהופנתה לא כלפי צאצאי מומרים אלא כנגד הילידים המקומיים. בכך הפך העיקרון של 'טוהר הדם', שהותווה על רקע דתי בעיקרו, לגילוי חשוב של פרוטו-גזענות. אכיפת הדרישה לבדיקה מעמיקה של אילן היוחסין התרככה מאוד כבר במאה ה-17, אם כי החוק האחרון לגבי טוהר הדם בוטל בספרד רק ב-1870.

רקע
---

עם סיום הרקונקיסטה ולאחר גירוש היהודים מספרד וגירוש המוסלמים ממנה, ובהמשך, לאחר הטבלת יהודי פורטוגל לנצרות בכפייה, היו ספרד ופורטוגל בראשית המאה ה-16, נוצריות לחלוטין דה יורה. עם זאת, צאצאי יהודים ומוסלמים שהמירו את דתם לנצרות, בין אם בכנות מלאה או אם בכוח החרב לא התקבלו באופן מלא בחברה הנוצרית.

מלבד סיבות חברתיות וכלכליות, נטען כלפי המומרים וצאצאיהם כי הם אינם נוצרים נאמנים וכי הם ממשיכים לקיים את דתם הקודמת בסתר (בהקשר היהודי ומנקודת המבט היהודית: אנוסים). אולם, החלוקה בין "נוצרים חדשים" ו"נוצרים ישנים" לא נסובה סביב שאלת האדיקות הדתית, אלא סביב מוצא.

בחיים החברתיים משמעות הריבוד הייתה שנוצרי ישן, ולו מפשוטי העם, יכול היה לתבוע את כבודו מנוצרי חדש. המסדרים הצבאיים-דתיים השונים חוקקו חוקי עזר שדרשו הוכחות לניקיון הדם מחבריהם. משפחות של נוצרים חדשים שזכו למוביליות חברתית מסוימת נאלצו להעצר בשלב מסוים, או להמשיך בדרכן כלפי מעלה בכחש, שוחד או באמצעות זיוף מסמכים המעידים על מוצא נוצרי בן מספר דורות.

היסטוריה
--------

בקרב הבסקים התפתחה הטענה לזכות כוללת לאידלגיה (hidalguía) - הדרגה הנמוכה של האצולה הספרדית - מכיוון שהכיבוש הערבי לא כלל את צפון ספרד ואת הטריטוריה הבסקית. מכאן התפתחה האמונה כי הבסקים שימרו את "טוהרם" המקורי, בעוד שכל שאר הספרדים חשודים בנישואי תערובת. אפילו הלאומיות הבסקית מבית מדרשו של סבינו אראנה (Arana) במרוצת המאה ה-19 ביקשה לסנן את הבסקים שנישאו נישואי תערובת לספרדים באמצעות רשימות של שמות משפחה בסקים מקוריים.

על אף ביטול חוקי טוהר הדם נמשכה האפליה במקומות מסוימים הרחק אל תוך המאה ה-20. במיורקה, למשל, נאסר על כומר שאבותיו היו נוצרים חדשים [בהקשר של מיורקה מדובר בשואטה (Xueta), צאצא למומרים ממיורקה] לומר את המיסה בקתדרלה עד לשנות ה-60.

ראו גם
------

* מערכת הקאסטה באמריקה הלטינית בתקופה הקולוניאלית
* קאסטות בהודו
* אפרטהייד בדרום אפריקה
* תורת הגזע
* תעודת ייחוס ארי

קישורים חיצוניים
----------------

* The Catholic Church's theological approach to other religions: From conversion to conversation. by Alice Priest


|  |  |
| --- | --- |
| בקרת זהויות עריכת הנתון בוויקינתונים | 
* BNE: XX537385
* GND: 4595238-3

 |
**טטיסהדרוס** (שם מדעי: ***Tethyshadros***; מילולית: "הדרוזאוריד תטיס") הוא סוג דינוזאור אורניתופוד דמוי הדרוזאור, אשר התקיים באיטליה של הקרטיקון העליון שלפני 81.5 עד 80.5 מיליון שנה מזמננו, כשתחילה נראה שהתקיים לפני 70 מיליון שנה מזמננו. דינוזאור זה תואר למדע ב-2009 ונכלל בו מין אחד - *Tethyshadros insularis*, שפירושו: "של אי", מאחר שכנראה התקיים על איי איטליה הקדומה.

סוג זה ידוע ממאובנים שהתגלו בשנות ה-80 בידי צוות המדענים: אלצ'או טארלאו וג'ורג'יו רימולי, בטריאסטה, נפת טריאסטה שבאיטליה והם מצאו שברי מספר עצמות שהרכיבו שלד כמעט שלם דומה לזה של הדרוזאור.

אורך דינוזאור זה הגיע לשקלול של 3.6 מטרים, כאשר רק קצה הזנב היה חסר. וזה הוערך באורך של 2.5 מטרים, מה שנותן אורך גוף משוער כולל של 4.5 מטרים בקירוב. משקלו נאמד ב-338 עד 584 ק"ג. מבנה חוטמו היה רחב ולסתותיו היו מצוידות בסוללת שיניים שטוחות ונוקשות שנועדו לתלישת צמחייה ואלה היו בולטות יחסית מאשר להדרוזאורים אמיתיים. הוא היה קרוב בעיקר לתלמטוזאורוס וייתכן שחי בצורה דומה.

קישורים חיצוניים
----------------

ויקישיתוף מדיה וקבצים בנושא **טטיסהדרוס** בוויקישיתוף
**צו עיון מחדש** (באנגלית: **Writ of Certiorari**) הוא סוג של צו אשר בית משפט יכול לפרסם על מנת להביא לפניו תיק שנדון בבית משפט אחר, בדרך כלל בערכאה נמוכה יותר. בזמנים ובמקומות שונים, היה הדבר ידוע גם כ-"**Writ of Review**".

היסטוריה
--------

בית המשפט העליון של ארצות הברית
במאה ה-21, צו זה ידוע בעיקר בהקשר של בית המשפט העליון של ארצות הברית, אשר משתמש בו כמכניזם כמעט-בלבדי להתחלת דיון בתיקים. הדבר נובע מאופן קבלת התיקים בבית המשפט העליון, שהוא בית משפט לערעורים: התיקים מתקבלים על בסיס וולונטרי (discretionary review) ולא על בסיס מחייב (mandatory review).‏ לפיכך, שופטי בית המשפט העליון עצמם הם אלו שקובעים אילו תיקים יגיעו לדיון לפניהם (מתוך כ-7,500 בקשות לערעור על החלטותיהם של בתי משפט נמוכים יותר, המגיעות, בממוצע, מדי שנה לביהמ"ש העליון). מתוך תשעת שופטי ביהמ"ש האמריקאי, מספיקה הסכמתם של ארבעה שופטים (מה שמכונה "Rule of Four") כדי להגיע להחלטה כזו. במקרה זה, מוציא בית המשפט צו עיון מחדש עבור אותו תיק.

מקורה של מדיניות ה-discretionary review וצווי העיון מחדש, בצורתה הנוכחית, הוא בחוק שעבר בקונגרס בשנת 1925. באותה תקופה, היה נדמה כאילו עומס התיקים על השופטים העליונים הופך לבלתי נסבל, והייתה דרושה דרך להקטין את העומס ולאפשר לבית המשפט לדון רק בתיקים בעלי חשיבות חוקתית עליונה. הפתרון שנמצא היה השימוש בצווי העיון מחדש. על מדיניות זו נמתחה ביקורת. למשל, על כך שבמהלך שנת המשפט של 2007 העניקו שופטי בית המשפט העליון 72 צווי עיון מחדש בלבד, אחד המספרים הנמוכים בהיסטוריה.

במשפט הישראלי
-------------

פרק זה לוקה בחסר. אנא תרמו לוויקיפדיה והשלימו אותו.

ראו גם
------

* המשפט בארצות הברית

קישורים חיצוניים
----------------

* צו עיון מחדש, באתר אנציקלופדיה בריטניקה (באנגלית)

הערות שוליים
------------

1. ↑  בבתי משפט פדרליים נמוכים יותר, נהוג mandatory review ונעשה שימוש בצווי עיון מחדש רק לעיתים נדירות יחסית.
2. ↑  SCOTUSblog StatPack – OT07, Edition 8 - נתונים סטטיסטיים, באתר SCotUSblog.com
**בז אדום ראש** (שם מדעי: ***Falco chicquera***) הוא מין עוף דורס מהסוג בז שבמשפחת הבזיים החי ברחבי אפריקה, הודו ואיראן. 

אורכו של הבז 30–36 ס"מ ומוטת כנפיו 85 ס"מ. הוא בעל ראש כתום, עיניים ומקור צהובים ולחיים, סנטר, צוואר וחזה לבנים. הכנפיים והזנב אפורים למעט הקצוות השחורים, והבטן מפוספסת בשחור-לבן. הרגליים צהובות ובעלות טפרים מחודדים ושחורים. שני הזוויגים דומים במראם אך הזכרים מעט קטנים מהנקבות.

תפוצת הבז היא במדבריות, תת-מדבר וסוואנות יבשות ברחבי אפריקה ודרום הודו ואיראן, לעיתים רבות סמוך לדקליים מהמין *Borassus aethiopum*. הבזים נמצאים לפעמים סמוך ליערות פתוחים בקרבת מים. הבזים של הודו שוכנים במגוון אזורים פתוחים והם נודדים בחורף לסרי לנקה.

הבזים עפים בזוגות וגם צדים יחדיו, בדרך כלל בשעות השחר ובין הערביים. הם צדים עופות כמו דרוריים, נחליאליים, סבכיים, חטפיתיים, זרזיריים, כמה מיני תורים ויונים, קוקיתיים, חופמאים שונים, סנוניות, רליות, שלדג לבן חזה וכן מספר מיני עטלפים. בנוסף הם יחטפו טרף לטורפים אחרים.

זוג הבזים יקנן יחדיו בצמרות דקלים או עצי מנגו בקן עשוי מזרדים, לעיתים קן שהיה שייך לעורבים קודם, ובתוכו הנקבה מטילה 3–5 ביצים הבוקעות תוך 32–34 יום.

**תת-מינים**:

* Falco chicquera chicquera
* Falco chicquera ruficollis
* Falco chicquera horsbrughi

קישורים חיצוניים
----------------

ויקישיתוף מדיה וקבצים בנושא **בז אדום ראש** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ADW
* ARKive
* ITIS
* NCBI
* GBIF
 |

הערות שוליים
------------

1. ↑  בז אדום ראש באתר הרשימה האדומה של IUCN
**רביעיית תל אביב** הייתה רביעיית מיתרים, שייסד הכנר חיים טאוב בשנת 1960. חבריה המקוריים היו: חיים טאוב, כינור ראשון, מנחם ברוייאר, כינור שני, דניאל בנימיני, ויולה ועוזי ויזל, צ'לו. כל נגני הרביעייה היו ילידי תל אביב ומכאן שמה. זמן קצר לאחר הקמת הרביעייה החליף אורי פיאנקה את ברוייאר בתפקיד הכינור השני. שלושה מהם - טאוב, בנימיני ופיאנקה - היו נגנים בתזמורת הפילהרמונית הישראלית. הרביעייה פעלה למעלה מ-30 שנה, בישראל ומחוצה לה, וזכתה להצלחה רבה הן בארץ והן בעולם.

היסטוריה
--------

ההופעה הראשונה של הרביעייה הייתה במוזיאון תל אביב הישן, בשדרות רוטשילד 16, במאי 1960. בתוכנית היו רביעייה ברה מז'ור של מוצרט, ק. 575, רביעיית "הנבל" של בטהובן אופוס 74, וחמישיית הקלרינט של ברהמס, עם הקלרינטן יונה אטלינגר, שהיה גם הוא חבר התזמורת הפילהרמונית.

רביעיית תל אביב הוזמנה לסיור קונצרטים באוסטרליה, במסגרת פסטיבל בטהובן שנערך שם. הדעות בתזמורת הפילהרמונית נחלקו בשאלה, אם התזמורת מסכימה עקרונית ליציאת גוף קאמרי מבין חבריה לחו"ל, אך בהצבעה חשאית אושרה הנסיעה, ובסופו של דבר צמחה ממנה הזמנה גם לתזמורת עצמה.} 

חיים טאוב מתאר את קשיי הנגינה ברביעיית מיתרים:

> 
> [...] בלי חילוקי דעות אין חיים ברביעייה. ברוב המקרים מוצאים פשרה, אבל לפעמים אתה מגיע ל"יהרג ובל יעבור" [...] אנחנו מופיעים עם שוברט בסול מז'ור. עוזי מנגן לאט ואני מנגן מהר. בסוף הקונצרט דני אומר: "אני עוזב את הרביעייה! גמרתי עם זה. [...] פעם עלי לרוץ עם חיים ופעם עלי לזחול עם עוזי!" [...] אני אמנם כנר ראשון, אני מוביל - אבל אני חייב להקשיב למתרחש סביבי [...] למעשה אני מנגן שלושה קונצ'רטות לכינור בערב, כשאני מנגן ברביעייה
> 
> 
> 
> 

אך חיים טאוב מדגיש גם את ההנאה שמפיק נגן מנגינת מוזיקה קאמרית, אם לעצמו ואם לכמה מאות ידידים.

רביעיית תל אביב המשיכה לפעול עד שנות ה-90'. הוויולן דניאל בנימיני נפטר ב-1993. 

בשנת 1997 קמה רביעיית מיתרים חדשה באותו שם אך בהרכב נגנים שונה.

הקלטות
------

מהקלטותיו של אטלינגר ידועה במיוחד ההקלטה של חמישית הקלרינט של ברהמס עם רביעיית תל אביב, שהופיעה בשנות ה-60 בתקליט של חברת Decca, ונחשבת על ידי מבקרים לאחד משיאי הביצוע בהקלטות היצירה.
ההקלטה יצאה מחדש בשנות ה-80 על תקליטור בתפוצה מוגבלת של חברת סוני, יחד עם חמישית הקלרינט של מוצרט, גם היא בביצוע עם רביעית תל אביב.

* פרק מחמישיית הקלרינט של מוצרט, רביעיית תל אביב עם יונה אטלינגר, סרטון באתר יוטיוב
* סרטון וידאו של רביעיית תל אביב בנגינת הפרק הראשון של רביעייה ק. 575 של מוצרט, סרטון באתר יוטיוב

קישורים חיצוניים
----------------

* מודעה להופעת הרביעייה באתר הספרייה הלאומית

הערות שוליים
------------

1. ↑  מיכאל אוהד, "הפילהרמונית", עמ' 153
2. ↑  מיכאל אוהד, "הפילהרמונית"
3. ↑  מיכאל אוהד, "הפילהרמונית"
4. ↑  אוהד, "הפילהרמונית", עמ' 154
5. ↑  אוהד, "הפילהרמונית", עמ' 153
6. ↑  Gramophone Archive, July 1972; כמו כן ביקורות של High Fidelity Magazine ו-The Clarinetist Solo Repertoire, Discography.

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 152979029
* WorldCat: viaf-152979029

 |
**סוכי שחור** (שם מדעי: *Sericulus chrysocephalus*) הוא מין של סוכי שגודלו בינוני, בעל דו-צורתיות זוויגית. אורכו כ-25 ס"מ. הזכר שחור; הכיפה וחלק מהגוף זהובים. המקור וקשתית העין צהובים; הרגליים שחורות. לעומתו, ניצוי הנקבה חום, והיא מנוקדת בכתמים לבנבנים או חומים בהירים. מקורה אפור; הרגליים והכיפה שחורים. מין זה אנדמי למזרח אוסטרליה, בה הוא מצוי ביערות גשם. תחום תפוצתו מתפרש מקווינסלנד לניו סאות' ויילס. הוא ניזון בעיקר מפירות, פירות יער וחרקים.

רבייה וסוכה
-----------

מין זה פוליגמי. זכר הסוכי השחור בונה מבנה חיזור מיוחד, המכונה "סוכה" (כמו אצל שאר מיני הסוכיים). אצל הסוכי השחור, הסוכה בנויה בצורת שדרה: נוצר מעין "מסדרון" חסר גג, שמוקף ב"קירות" בנויים מזרדים. הסוכות נבנות בדרך כלל על ידי זכרים בוגרים, אך לעיתים גם זכרים צעירים מתאמנים בבנייתן. בניית הסוכה נמשכת מספר שעות, בשונה מרוב מיני הסוכיים, אצלם בניית הסוכה נמשכת מספר ימים. לרוב, זכר אחד בונה סוכה אחת, ורק לעיתים רחוקות פרט יחיד בונה שתי סוכות. הזכרים מבלים כ-3% מיומם בתחזוק הסוכה. בסמוך לסוכה, הזכר ממקם חפצים שונים, בין השאר קונכיות, זרעים, עלים ופירות יער. במהלך החיזור, הנקבה מתקרבת לסוכה; הזכר מציג בפניה את אחורי צווארו, פותח וסוגר את כנפיו לסירוגין, ומביא לה קישוטים מהסוכה שלו. אם הנקבה מעוניינת, היא צופה בזכר מציג כ-20 דקות נוספות לפני ההזדווגות.

הקן נבנה מזרדים ועלים, וממוקם בדרך כלל מעל הקרקע (בין השאר, על משטחי דבקון טפילי או על ענפים). הנקבה מטילה עד 2 ביצים, בהפרש של יומיים. הזכר אינו מעורב כלל בגידול הגוזלים ובדגירה. הנקבה דוגרת על הביצים כ-25 ימים, והגוזלים עוזבים את הקן בגיל כ-22 ימים.

קישורים חיצוניים
----------------

ויקישיתוף מדיה וקבצים בנושא **סוכי שחור** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ADW
* ITIS
* NCBI
* GBIF
 |

הערות שוליים
------------

1. ↑  סוכי שחור באתר הרשימה האדומה של IUCN
**ג'וזפה קמפרי** (באיטלקית: **Giuseppe Campari**;‏ 8 ביוני 1892 – 10 בספטמבר 1933) הוא נהג מרוצים איטלקי שהתחרה במגוון מרוצים ידועים דוגמת הטארגה פלוריו, מילה מילייה ומרוץ 24 השעות של לה מאן. נהרג בתאונה שאירעה בעת במהלך מרוץ במסלול מונזה.

קריירת מרוצים
-------------

קמפרי נולד בעיר לודי, דרומית-מערבית למילאנו, איטליה. כנער החל לעבוד בחברת אלפא רומיאו. בעבודתו שימש כנהג מבחן של רכבי החברה. כישוריו והתעניינותו הובילו להשתתפותו במרוצי טיפוס גבעות. בשנת 1914 הנהג הצעיר בן ה-21 הראה את יכולותיו וסיים רביעי בטארגה פלוריו. הקריירה הקצרה נעצרה זמן קצר לאחר מכן בעקבות מלחמת העולם הראשונה שעצרה את התחרויות באירופה.

לאחר סיום המלחמה, התחדשו המרוצים ובשנת 1920 זכה קמפרי בניצחון הראשון שלו במירוץ, שהיה המרוץ הרשמי הראשון של אלפא רומיאו, במסלול מוג'לו. הוא חזר על הניצחון במוג'לו גם בשנה לאחר מכן ולקח את המקום השלישי בטארגה פלוריו. בשנת 1924 ניצח גרנד פרי צרפת בו בחתרה כחלק מהקבוצה החזקה של אלפא רומיאו שכללה מלבדו את אנטוניו אסקרי והרוזן גאסטון ברילי-פרי.

עונת המרוצים של 1925 הייתה פחות מוצלחת עבור קמפרי. הוא וצוות אלפא רומיאו פרשו מהגרנד פרי הצרפתי ביולי לאחר שאסקארי התרסק ומת. בשנת 1926 יצאה מזראטי עם המזארטי 26, שנתנה ליצרנית שליטה כמעט מוחלטת האליפות היצרנים. למרות הביצועים החזקים של מזראטי, קמפרי השיג ניצחון לאלפא רומיאו בגביע אסרבו בשנת 1927. בשנת 1928 השיג ניצחון נוסף באסרבו ואת הניצחון הראשון במילה מילייה. בטארגה פלוריו, מרוץ בו התחרה מספר פעמים אך מעולם לא הצליח לנצח, הגיע למקום השני. אחרי ניצחון שני בריפות במילה מילייה נסע להתחרות בגרנד פרי האירי הבינלאומי, שהתקיים לראשונה בדבלין. במהלך המרוץ, שנערך לעיני 100,000 צופים, נפגע בעינו מאבן שעפה מהמסלול. באירלנד השתתף גם במרוץ שהתקיים בבלפסט, מרוץ אותו סיים במקום השני אחרי רודולף קרצ'יולה מקבוצת מרצדס.

בשנת 1930 טאציו נבולארי הצטרף לקמפרי בקבוצת אלפא רומיאו. שנה לאחר מכן השניים ניצחו את גרנד פרי איטליה והפכו לגיבורים לאומיים לאחר שהצליחו לקחת את הניצחון מידי נהגים צרפתים, שזכו במרוץ בשלוש השנים שקדמו. באותה שנה השיג ניצחון שלישי בגביע אסרבו. בשנת 1933 עבר להתחרות עבור קבוצת מזארטי לצידם של בקונין בורזקיני ולואיג'י פגיולי. עם מזארטי השיג ניצחון שני בגרנד פרי צרפת ובגיל 41 התכוון לפרוש בסיום העונה.

ב-10 בספטמבר 1933 לקח חלק בגרנד פרי מונצה, שאמור היה להיות המרוץ האחרון בקריירה שלו. בעודו מוביל את המרוץ, החליקה מכוניתו על כתם שמן באחת הפניות ופגעה בעצים שהיו סמוכים למסלול. קמפרי נהרג במקום מעוצמת הפגיעה.

קישורים חיצוניים
----------------

ויקישיתוף מדיה וקבצים בנושא **ג'וזפה קמפרי** בוויקישיתוף

* ג'וזפה קמפרי, באתר DriverDB לנהגי מרוצים
* ג'וזפה קמפרי - פרופיל נהג באתר MotorSport Magazine
* ג'וזפה קמפרי באתר Motorsportmemorial.org

הערות שוליים
------------

1. ↑  Three drivers lost lives on black Sunday of the 1933 Monza Grand Prix, SnapLap.net, 10 September 2018

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb16960379w (data)
* GND: 1037732642
* ISNI: 0000 0004 1026 2047
* LCCN: no2013072346
* VIAF: 304752376
* WorldCat: lccn-no2013072346

 |
**יוהאן אולוף רמסטט** (בשוודית: **Johan Olof Ramstedt**;‏ 7 בנובמבר 1852 – 15 במרץ 1935) היה ראש ממשלת שוודיה מאפריל ועד אוגוסט 1905.

חייו
----

יוהאן רמסטט נולד בסטוקהולם כבנם של יצרן הבגדים ריינהולנד רמסטט ושל רעייתו, סופיה הגסטרום. הוא למד באוניברסיטת אופסלה, שם קיבל ב-1873 תואר בלימודי ממשל ולאחר מכן הוא עבד בבית המשפט לערעורים בסטוקהולם. ב-1878 נשא רמסטט לאישה את הנריקה שרלוטה טורן. באותה שנה הוא מונה להיות שופט מתלמד, ב-1880 הוא היה לשופט בפועל, ב-1882 לשופט חבר וב-1884 הוא מונה להיות שופט מן המניין. 

ב-1876 מונה רמסטט להיות נוטריון ממשלתי של הבית התחתון של הריקסדאג (הפרלמנט השוודי) ובין השנים 1877 – 1882 הוא שימש כנוטריון של הבית העליון. ב-1892 הוא עבר לעבוד במשרד המשפטים, ב-1896 הוא קודם לתפקיד מנהל משרד המשפטים וב-1898 הוא מונה להיות היועץ המשפטי של בית המשפט העליון של שוודיה.

ב-1902 פנה ראש הממשלה הנבחר, אריק גוסטב בוסטרם, לרמסטט שיכהן כשר בממשלתו. רמסטט שירת כשר החוץ בממשלת בוסטרם. ב-1905 התפטר בוסטרם מתפקידו על רקע משבר האיחוד השוודי-נורווגי ורמסטט מונה להיות ראש הממשלה במקומו. משימתו המידית הייתה לפתור את משבר האיחוד. יחד עם נסיך הכתר גוסטב, תוכננה תוכנית שתאפשר לנורווגים לצאת מן האיחוד, וזאת בתנאי שפרישת נורווגיה תתבצע ללא מעורבותו של הפרלמנט הנורווגי. אף על פי כן, התוכנית לא יצאה מעולם לפועל, שכן הפרלמנט הנורווגי פירק את האיחוד ב-7 ביוני אותה שנה. ממשלת רמסטט הגישה לפרלמנט השוודי הצעה שייפה את כוחה של הממשלה לשאת ולתת עם הנורווגים על תנאי פירוק האיחוד. ועדה סודית בראשותו של חבר הבית העליון מן המפלגה הפרוטקציוניסטית, כריסטיאן לונדברג, דחתה את הצעת הממשלה ובעקבות כך התפטר רמסטט מתפקידו יחד עם כל חברי ממשלתו, דבר שלא אירע מאז 1809.

לאחר התפטרותו מונה רמסטט מחדש על ידי לונדברג לתפקיד היועץ המשפטי וב-1909 הוא מונה לתפקיד החדש של היועץ המשפטי לממשלה בבית המשפט המנהלי העליון שנוסד אז. ב-1912 מונה רמסטט להיות המושל הכללי של מחוז סטוקהולם על ידי ראש הממשלה דאז קרל סטף. ב-1920 פרש יוהאן רמסטט וחי חיי שלווה עד למותו ב-1935.

קישורים חיצוניים
----------------

ויקישיתוף מדיה וקבצים בנושא **יוהאן רמסטט** בוויקישיתוף
* Johan O Ramstedt - Svenskt Biografiskt Lexikon - Riksarkivet (בשוודית)
* יוהאן רמסטט, באתר "Find a Grave" (באנגלית)

| ראשי ממשלת שוודיה  |
| --- |
| האיחוד השוודי-נורווגי | לואיס ירד דה יר • ארביד פוסה • קרל יוהאן תיסליוס • רוברט תמפטנדר • גיליס בילט • גוסטב אוקרילם • אריק גוסטב בוסטרם • פרדריק פון אוטר • אריק גוסטב בוסטרם • יוהאן רמסטט • כריסטיאן לונדברג |  |
| ממלכת שוודיה | קרל סטף • ארביד לינדמן • קרל סטף • יילמאר המרשלד • קרל שוורס • נילס אידן • יילמאר ברנטין • ירד לואיס דה יר • אוסקר פון סידוב • יילמאר ברנטין • ארנשט טריגר • יילמאר ברנטין • ריקארד סנדלר • קרל גוסטב איקמן • ארביד לינדמן • קרל גוסטב איקמן • פליקס המרין • פר אלבין הנסון • אקסל פרסון-ברמסטורפ • פר אלבין הנסון • טאגה ארלנדר • אולוף פלמה • תורביורן פלדין • אולה אולסטן • תורביורן פלדין • אולוף פלמה • ינגוואר קרלסון • קארל בילדט • ינגוואר קרלסון • יירן פרסון • פרדריק ריינפלט • סטפן לוון • מגדלנה אנדשון • אולף קריסטרסון |

|  |  |
| --- | --- |
| בקרת זהויות עריכת הנתון בוויקינתונים | 
* GND: 1243682884
* ISNI: 0000 0000 5132 7514
* SELIBR: 282329
* VIAF: 36900941
* WorldCat: viaf-36900941

 |
כלי חרס מתרבות לאפיטה

**אוּי-טֶה-רַנְגיאוֹרָה** (במאורית: **Ui-te-Rangiora**) היה, על פי הסברה, ספן מאורי בן המאה השביעית, מן האי רארוטונגה. אגדה מאורית מספרת, שאוי-טה-רנגיאורה הפליג דרומה ונתקל במצופי קרח ובהרי קרח צפים באוקיינוס האנטארקטי. הוא קרא לאזור הזה של האוקיינוס הדרומי טאי-אוּקָה-א-פִּיָה (ים מקציף כמו מרנטת הקנה), משום שמצופי הקרח היו דומים לאבקת מרנטת הקנה.

אותנטיות
--------

אמיתות הגעתו של אוי-טה-רנגיאורה אל מימי אנטארקטיקה הייתה מוטלת בספק, עד שבשנת 1886 התגלו שברי חרס לאפיטה באיי האנטיפודה, קו רוחב 49°41′S 178°46′E﻿ / ﻿49.683°S 178.767°E﻿ / -49.683; 178.767, ראיה לכך שהפולינזים אכן הרחיקו עד כדי כך דרומה.

גילוי אפשרי של אנטארקטיקה
-------------------------

מעט מאוד ידוע על אוי-טה-רנגיאורה, או בכלל על פולינזיה הקדומה, אבל באגדות מאוריות מסופר, שבסביבות שנת 650, הוביל אוי-טה-רנגיאורה צי של סירות ואקה (קאנו) דרומה באוקיינוס הדרומי, עד שהגיעו אל "סלעים שגדלו מתוך הים, במרחב שמעבר לראפה" (כלומר, מעבר לאי רפה איטי). זה עשוי להיות תיאור של קרח ים והרי קרח צפים.

הערות שוליים
------------

1. ↑  Te Ao Hou The Maori Magazine, no. 59 (June 1967). *The National Library of New Zealand*
**הסקה בייסיאנית** (אנגלית: Bayesian inference, על שמו של תומאס בייס) היא שיטת הסקה סטטיסטית המבוססת על נוסחת בייס. הנוסחה משמשת לעדכון ההסתברות לקיום הנחה על ידי הוספת מידע נוסף. שיטה זו חשובה בסטטיסטיקה, במיוחד במקרים של מידע המתעדכן באופן דינמי. שיטה זו מצאה שימוש נרחב במדע, הנדסה, רפואה ודין. שיטה זו מוצגת לפעמים כשיטה מתחרה להסקה שכיחותנית(אנ').

חוק בייס
--------

 ערך מורחב – **חוק בייס**  

נוסחת בייס מסיקה הסתברות פוסטריורית(אנ') בהינתן הסתברות פריורית ופונקציית נראות שנתונים על ידי המודל הסטטיסטי. ההסתברות נתונה על ידי הנוסחה:

{\displaystyle P(H\mid E)={\frac {P(E\mid H)\cdot P(H)}{P(E)}}}
כאשר: 

* H היא השערה, עם הסתברות שיכולה להתעדכן בהתאם למידע חדש. במקרים מסוימים ישנן מספר השערות מתחרות ומטרת השיטה היא לבחור את הסבירה ביותר.
* E היא ראיה, המספקת מידע חדש שלא היה קיים בחישוב הסתברות פריורית.
* {\displaystyle \textstyle P(H)} זו ההסתברות פריורית של H, כלומר הערכת ההסתברות של H ללא ראיה E.
* {\displaystyle \textstyle P(H\mid E)} היא הסתברות אפוסטריורית(אנ'), כלומר ההסתברות ל-H בהינתן E. במילים אחרות, לאחר קבלת המידע E, מהי הסבירות לכך ש-H אכן התרחש. זהו המידע שאותו רוצים להסיק.
* {\displaystyle \textstyle P(E)} היא ההסתברות להתרחשות E, נקראת לפעמים נראות שולית(אנ'). ערך זה הוא זהה לכל ההשערות הנבדקות וניתן על ידי נוסחת ההסתברות השלמה: {\displaystyle P(E)=\sum P(E|H\_{i})P(H\_{i})}, כלומר ההסתברות להתרחשות E בכל התרחישים האפשריים.

הסבר אינטואיטיבי
----------------

במקרה והראיה סותרת את ההשערה, אז ההשערה שגויה. ומצד שני, אם ההשערה לא סבירה אפריורי (כלומר ללא מידע על הראיה), אז ניתן לפסול השערה זו גם אם כעיקרון הראיה תומכת בה. 

לדוגמה, אדם מנסה לנחש את מין הילוד על סמך צבעה של העריסה העומדת מול דלת חדרו. הצבע יכול לתמוך בהשערה זו או אחרת של הצופה. אך המצאות של מלונה במקום עריסת תינוק משאירה את ההסתברות הפוסטריאורית לכך שהילוד הוא כלב נמוכה מאוד. למרות הראיה (הימצאות מלונה), ההסתברות האפוסטריורית לכך שלמשפחה נולד כלב נשארת נמוכה מאוד, מכיוון שידוע שההסתברות האפריורית ללידת כלב על ידי אדם היא נמוכה מאוד.

כך, הנקודה החשובה בהסקה בייסיאנית שהיא מאפשרת להחשיב ראיות חדשות, תוך כדי הסתמכות על אמונות וידע קודם, תוך שימוש בחוק בייס. זאת לעומת הסקה שכיחותנית, המסיקה מסקנות על סמך ראיות, ללא שימוש בידע קודם.

נוסף על כך, חוק בייס יכול לשמש באופן איטרטיבי. כלומר, לאחר קבלת ראיה, ההסתברות האפוסטריורית יכולה לשמש כהסתברות אפריורית לחקירת הראיה הבאה. ולאחר קבלת ראיה חדשה ההסתברות האפוסטריורית תשמש לאיטרציה הבאה. שיטה זו נקראת לפעמים "עדכון בייסיאני" (Bayesian updating).

ראו גם
------

* הסתברות בייסיאנית
* בעיית הטנק הגרמני

קישורים חיצוניים
----------------

* תורת ההחלטות הסטטיסטיות של בייז, דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007282424705171
* GND: 4144220-9
* LCCN: sh85012506
* NKC: ph135362

 |
**אוטנשטיין** (בגרמנית: **Ottenstein**) היא עיירה במחוז הולצמינדן במדינת סקסוניה התחתונה שבגרמניה. בראשית 2017 התגוררו בעיירה 1,146 איש.

היסטוריה
--------

היישוב מוזכר לראשונה במסמכים מן המאה ה-14, הוא התארגן לצידה של טירת הרוזנים לבית אוורשטיין (von Everstein) שממוקמת בקרבת מקום. בהמשך קיבל זכויות עיר (Flecken (גר'), סוג מקומי של מרכז כלכלי ומנהלי מחוזי) ובמאה ה-17 הגיע היישוב לשיא התפתחותו הכלכלית. זו נבלמה בשל ריחוק היישוב מצירי התנועה המרכזיים, עובדה שמנעה את תיעושו ואת התרחבות הכלכלה המקומית במאות הבאות. בעקבות זאת הידלדלה גם אוכלוסיית האזור.

בעיירה כנסייה עתיקה (גר') שבנייתה מתוארכת לראשית ההתיישבות במקום, אך שופצה לאורך השנים. הכנסייה הייתה לסמל העיירה, ואיור שלה מופיע על סמל העיירה הרשמי.

יהודי אוטנשטיין
---------------

יהודים ישבו באוטנשטיין לאחר שנות הזוהר הכלכלי שלה, ממחצית המאה ה-18 ואילך, וקהילה מאורגנת התקיימה במקום רק מראשית המאה ה-19. לקהילה המקומית היה מורה פרטי למקצועות קודש שהעניק לילדי הקהילה תוספת לחינוך הכללי שאותו קיבלו בבית הספר הנוצרי המקומי, ובית קברות שהוקם על שטח שהיה שייך למשפחת רוטשילד האמידה שהתגוררה במקום. בית כנסת רשמי לא הוקם והקהילה התפללה בחדרי תפילה שכורים.

הקהילה המקומית הקטנה הגיעה לשיא פריחתה בסביבות 1840 (ה'ת"ר), אז נמנו בה כ-120 נפשות. לקראת סוף המאה ה-19 היגרו יהודים רבים מהמקום ובראשית המאה ה-20 ישבו באוטנשטיין רק יהודים בודדים, קשישים וערירים, רווקות מזדקנות ואלמנות.

אחרוני היהודים באוטנשטיין נרצחו או נעלמו בתקופת השלטון הנאצי בגרמניה. שניים נשלחו לאחר ליל הבדולח לבוכנוואלד, הם שוחררו ואחד מהם התאבד; השני, אוטו קורנברג, אולץ להעביר את רכוש הקהילה היהודית לידי ההתאחדות הארצית של היהודים בגרמניה (RVJD). במרץ 1942 נשלח קורנברג, עם חמישה יהודים נוספים לגטו ורשה, לא ידוע מה עלה בגורלם. ביולי של אותה שנה נשלחו ששת היהודים האחרונים בעיירה, בני למעלה מ-70, לטרזיינשטט.

חלק מבית הקברות המקומי (גר') שוקם בראשית העשור הראשון של המאה ה-21, בסיוע המועצה המקומית.

לקריאה נוספת
------------

* דניאל פרנקל ותמר אברהם (עורכים), **פנקס הקהילות: גרמניה**, כרך רביעי: צפון מערב גרמניה, חלק I, עמ' 124–125 (הערך נכתב בידי ברנהרד גלדרבלום).

* Heinrich Rose, **Chronik von Ottenstein und Glesse**. Ottenstein 1927.

קישורים חיצוניים
----------------

ויקישיתוף מדיה וקבצים בנושא **אוטנשטיין** בוויקישיתוף
* 

* אתר האינטרנט הרשמי של אוטנשטיין

|  |  |
| --- | --- |
| בקרת זהויות עריכת הנתון בוויקינתונים | 
* GND: 7739672-8
* VIAF: 126823436
* WorldCat (עם VIAF): 126823436

 |
קצף של גבינת פרמזן מוגש כמנה ראשונה.
**הקצפה** היא שיטת הכנת מזון המשמשת לכל אורך ההיסטוריה של הבישול, הן ליצירת מנות עיקריות, אך בעיקר ליצירת קינוחים. בטכניקת הכנת מזון זו, מחדירים אוויר לתוך נוזל, ומשמרים את בועות האוויר במאכל, באמצעות קירורו, הקפאתו או אפייתו.

טכניקה זו משמשת ליצירת קצפת, מוס, תפיחה (סופלה), גלידה ומרנג.

בשנים האחרונות טכניקה זו משמשת במטבח המולקולרי ליצירת קצף אוורירי בטעמים שונים במטרה לאפשר לסועד לחוש בטעם תוך שהוא מרגיש בפיו מרקם שהוא לא רגיל אליו. בשיטה זו יוצרים קצף תוך שימוש במרכיבי מזון המכילים טעם כגון מיצי פירות והקפצתם עם חומר מקציף או חומר מייצב כגון אגר או לציטין.

| **טכניקות בישול** |
| --- |
| יבש | אפייה • צלייה • קלייה • עישון |
| מבוסס מים | בישול לבן • הרתחה • חליטה • שליקה • אידוי • נזיד |
| מבוסס שמן | טיגון עמוק • טיגון • הקפצה |
| מבוסס אלכוהול | פלמבה (שילהוב) |
| מבוסס חומץ או מלח | כבישה • החמצה |
| בעזרת כלים | אמבט מרים • סיר לבישול איטי • בישול במיקרוגל • סיר לחץ • מנגל • הקצפה |
| גסטרונומיה מולקולרית | ספריפיקציה • סו-וויד |
קברו של אוטרופיוס
**אוטרופיוס הקדוש** (בצרפתית: **Saint Eutrope**) היה הבישוף הראשון של הדיוקסיה העתיקה של הקדושים (אנ') ושכן במחוז השראנט הימי בצרפת.

ביוגרפיה
--------

על פי המסורת הוא היה רומאי או פרסי, שנשלח להפיץ את תורתו בגאליה על ידי האפיפיור קלמנס הראשון או על ידי האפיפיור פביאנוס יחד עם דיוניסיוס הקדוש.

אוטרופיוס חי כנזיר בעיירה סיינט שבצרפת. הוא גרם לבת המושל להתנצר, ובשל כך רוצץ המושל את ראשו ואת ראש ביתו במכת גרזן, והוא מת כמרטיר.

אזכור בתרבות
------------

ההיסטוריון גרגוריוס מטור מציין את מות הקדושים של אוטרופיוס, אך מציין שלפני שהבישוף פלדיוס הקדוש כתב את סיפורו של אוטרופיוס, אף אחד לא הכיר את אגדת מותו.

גם הבישוף והמשורר הלטיני ונאנטיוס פורטונאטוס מציין את אוטרופיוס בין הקדושים.

קישורים חיצוניים
----------------

ויקישיתוף מדיה וקבצים בנושא **אוטרופיוס הקדוש** בוויקישיתוף
* אוטרופיוס הקדוש, באתר אנציקלופדיה בריטניקה (באנגלית)
* אוטרופיוס הקדוש, באתר "Find a Grave" (באנגלית)

הערות שוליים
------------

1. ↑  "Saint Eutropius". Catholic Online. 2009. נבדק ב-7 באפריל 2009. `{{cite web}}`:  (עזרה)
2. ↑  "La Rochelle". The Catholic Encyclopedia. 1910. נבדק ב-7 באפריל 2009. `{{cite web}}`:  (עזרה); further information will be found in R Couffon, "Notes sur les cultes de saint Jacques et de saint Eutrope en Bretagne." *Memoires de la Société historique de Bretagne*, 1968.

|  |  |
| --- | --- |
| בקרת זהויות עריכת הנתון בוויקינתונים | 
* GND: 1193951038
* LCCN: nb2014000239
* VcBA: 495/92692
* VIAF: 305941328
* WorldCat: lccn-nb2014000239

 |
פירוש נוסף ערך זה עוסק בעיירה בפרובינציית וויבודינה בסרביה. אם התכוונתם לעיר באוקראינה, ראו בילה צרקווה.

**בֶּלָה צְרְקְוָוה** (בסרבית בכתב קירילי: **Бела Црква**) היא עיירה ורשות מקומית השוכנת במזרח סרביה, סמוך לגבול רומניה בשטח מחוז באנאט הדרומי
אשר בפרובינציית וויבודינה.

היסטוריה
--------

קיים תיעוד ליישוב במקום החל מאמצע המאה ה-14 עת נשלט האזור על ידי ממלכת הונגריה. משמעות השם בלה צרקווה היא כנסייה לבנה. במהלך המאה ה-16 נכבש האזור על ידי האימפריה העות'מאנית וב-1716 עבר לחזקת ממלכת הבסבורג. בין 1787 ל-1788 כבשו שוב העות'מאנים את העיירה. בהמשך שבה לידי ההבסבורגים, נכללה בשטחי האימפריה האוסטרית ומאוחר יותר בשטחי האימפריה האוסטרו-הונגרית. לאחר מלחמת העולם הראשונה עברה בלה צרקווה לחזקת ממלכת יוגוסלביה. באפריל 1941, במהלך מלחמת העולם השנייה, פלשה גרמניה הנאצית ליוגוסלביה והכניעה אותה תוך ימים אחדים. יוגוסלביה חולקה לאזורי שליטה בין מדינות הציר ואזור בלה צרקווה נותר בחזקה גרמנית. לאחר המלחמה נכללה העיר בשטחי יוגוסלביה ולאחר התפרקות יוגוסלביה בשטחי סרביה.

הקהילה היהודית
--------------

קיים תעוד לנוכחות יהודים בעיירה החל משלהי המאה ה-18, אך קהילה ממוסדת נוסדה במחצית השנייה של המאה ה-19. ב-1898 הוקם בית הכנסת ובראשית המאה ה-20 מנתה הקהילה 243 נפשות שהיוו 2.25 אחוזים מתושבי העיירה. ב-1910 התגוררו בבלה צרקווה 250 יהודים.

לאחר מלחמת העולם הראשונה וכינון ממלכת יוגוסלביה, חלה ירידה הדרגתית במספר בני הקהילה. ב-1929 נמנו בבלה צרקווה 129 יהודים וב-1940 מנתה הקהילה 51 נפשות. באפריל 1941 פלשה גרמניה הנאצית ליוגוסלביה והכניעה אותה תוך ימים אחדים. אזור בלה צרקווה נותר בחזקת הגרמנים ובמהלך השואה נרצחו כל בני הקהילה. ב-1950 נהרס מבנה בית הכנסת.

קישורים חיצוניים
----------------

ויקישיתוף מדיה וקבצים בנושא **בלה צרקווה** בוויקישיתוף
* 

* אתר האינטרנט הרשמי של בלה צרקווה
* רשימת נרצחים בשואה מהעיירה בלה צרקווה, במאגר המידע של יד ושם
* תקציר ההיסטוריה של בלה צרקווה, באתר belacrkva.org (באנגלית)

הערות שוליים
------------

1. ↑  , **מפקד האוכלוסין בסרביה (2011)**, באתר הלשכה המרכזית לסטטיסטיקה בסרביה, אוחזר ב-7 במרץ 2015 (בסרבית).
2. ↑  **הקהילה היהודית בבלה צרקווה**, בתוך: צבי לוקר (עורך), פנקס הקהילות - יוגוסלאוויה, הוצאת יד ושם, ירושלים, 1988, עמוד 84.
3. ↑  אתרי מורשת בוויבודינה, באתר jewish-heritage-europe.eu, אוחזר ב-7 במרץ 2015 (באנגלית).

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007555364005171
* GND: 4107933-4
* LCCN: n84187497
* NKC: ge128733
* VIAF: 133745274
* WorldCat (עם VIAF): 133745274

 |
**טודור קנטארג'ייב** (בבולגרית: **Тодор Кантарджиев**; ‏10 בפברואר 1861, סמוקוב, האימפריה העות'מאנית – 10 בינואר 1945, סופיה, ממלכת בולגריה) היה גנרל ומפקד אוגדת חיל הרגלים הכללית של צבא בולגריה במהלך מלחמת העולם הראשונה, אשר לחמה בגזרת דוברוג'ה ובמסגרתה היה קנטארדז'ייב אחד ממפקדי קרב דובריץ'.

תחילת הקריירה
-------------

קנטארג'ייב סיים את בית הספר הצבאי בסופיה בשנת 1884 והוצב לשרת בגדוד חיל רגלים. במהלך מלחמת בולגריה–סרביה (1885) פיקד על פלוגה שהשתתפה בהדיפת הסרבים אל מחוץ לשטחי ממלכת בולגריה ובהמשך נטל חלק בכיבוש העיר פירוט אשר בסרביה גופא. בשנת 1889 נשלח ללימודים באקדמיה הצבאית בבלגיה, אותם סיים ארבע שנים מאוחר יותר, ובמקביל קודם לדרגת קולונל ומילא שורת תפקידי פיקוד על חטיבות חיל רגלים. במלחמת הבלקן הראשונה פיקד על חטיבת חיל רגלים, אשר לחמה בגזרת לולבורגז מול הצבא העות'מאני, ובמלחמת הבלקן השנייה פיקד על חטיבתו בגזרת מקדוניה, אל מול הצבא הסרבי. ב-14 בפברואר 1914 קודם לדרגת מאיור גנרל וביולי פרש מן השירות הצבאי.

מלחמת העולם הראשונה
-------------------

באוקטובר 1915, עם כניסתה של בולגריה למלחמת העולם הראשונה, גויס קנטארג'ייב מחדש ומונה לאחראי הלוגיסטי של הארמייה הבולגרית השלישית. בראשית שנת 1916 מונה למפקד מוצב וארנה, ועם הכרזת המלחמה של רומניה על אוסטרו-הונגריה ב-27 באוגוסט 1916 וההכרזה הנגדית של מעצמות המרכז ב-1 בספטמבר, הקים מאלמנטים מהארמייה השלישית את אוגדת חיל הרגלים הכללית. האוגדה נותבה ללוחמה בגזרת הדנובה של חבל דרום דוברוג'ה, ובמסגרת זו היה אחד ממפקדי קרב דובריץ' בו הביסו הבולגרים את הרומנים והרוסים, כבשו את חבל דרום דוברוג'ה וגרמו לנסיגת כוחות מדינות ההסכמה עד לגזרת קובאדין. לאחר נפילת בוקרשט ותבוסת רומניה, הועברה אוגדתו של קנטארג'ייב לחזית המקדונית וב-15 באוגוסט 1917 הועלה לדרגת גנרל. חודשיים מאוחר יותר סיים את שירותו הצבאי. קנטארג'ייב לא עסק בפעילות ציבורית לאחר תום שירותו והלך לעולמו בסופיה ב-25 בינואר 1945. בנו הפרופסור אסן קנטארג'ייב (בול') נמנה עם מייסדי הארגון האנטישמי ראטניק.

ראו גם
------

* בולגריה במלחמת העולם הראשונה

קישורים חיצוניים
----------------

ויקישיתוף מדיה וקבצים בנושא **טודור קנטארג'ייב** בוויקישיתוף
* הביוגרפיה של הגנרל קנטארג'ייב (בבולגרית).

|  |  |
| --- | --- |
| בקרת זהויות עריכת הנתון בוויקינתונים | 
* GND: 132421127
* NKC: js2013751676
* VIAF: 65166799
* WorldCat (עם VIAF): 65166799

 |